31998L0086
L 334/1
JURNALUL OFÍCIAL AL UNIUNII EUROPENE
DIRECTIVA 98/86/CE A COMISIEI
din 11 noiembrie 1998
de modificare a Directivei 96/77/CE a Comisiei de stabilire a unor criterii specifice de puritate pentru aditivii alimentari, alții decât coloranții și îndulcitorii
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/107/CEE a Consiliului din 21 decembrie 1988 de apropiere a legislațiilor statelor membre privind aditivii alimentari autorizați pentru utilizare în produsele alimentare destinate consumului uman (1), astfel cum a fost modificată prin Directiva 94/34/CE a Parlamentului European și a Consiliului (2), în special articolul 3 alineatul (3) litera (a),
după consultarea Comitetului științific pentru alimentație umană,
întrucât este necesară stabilirea unor criterii de puritate pentru toți aditivii, cu excepția coloranților și îndulcitorilor menționați de Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (3), astfel cum a fost modificată ultima dată prin Directiva 98/72/CE (4);
întrucât este necesară înlocuirea criteriilor de puritate stabilite de Directiva 78/663/CEE a Consiliului din 25 iulie 1978 de stabilire a criteriilor specifice de puritate pentru emulsificatori, stabilizatori, agenți de îngroșare și agenți de coagulare pentru utilizarea în produse alimentare destinate consumului uman (5), astfel cum a fost modificată ultima dată prin Directiva 92/4/CEE a Comisiei (6);
întrucât Directiva 96/77/CE a Comisiei din 2 decembrie 1996 de stabilire a unor criterii specifice de puritate pentru aditivii alimentari, alții decât coloranții și îndulcitorii (7) a stabilit o primă listă de criterii de puritate pentru un număr de aditivi alimentari; întrucât lista respectivă trebuie să fie completată acum cu criteriile de puritate nou stabilite pentru alți aditivi;
întrucât este necesar să se țină seama de specificațiile și metodele de analiză pentru aditivi stabilite în Codex Alimentarius, elaborat de Comitetul mixt de experți pentru aditivii alimentari al FAO/OMS (CMEAA);
întrucât aditivilor alimentari care se obțin prin metode de producție sau din materii prime ce prezintă diferențe semnificative față de cele incluse în evaluarea Comitetului științific pentru alimentație umană sau aditivii alimentari care sunt diferiți de cei menționați de prezenta directivă trebuie să fie supuși unei evaluări complete de către comitetul menționat, acordându-se o atenție sporită criteriilor de puritate;
întrucât măsurile prevăzute de prezenta directivă sunt în conformitate cu avizul Comitetului permanent pentru produse alimentare,
ADOPTĂ PREZENTA DIRECTIVĂ:
Articolul 1
Directive 96/77/CE se modifică după cum urmează:
1.
Articolul 2 se înlocuiește cu următorul text:
„Articolul 2
Criteriile de puritate menționate la articolul 1 se înlocuiesc cu criteriile de puritate stabilite de Directivele 65/66/CEE, 78/663/CEE și 78/664/CEE.”
2.
În anexă, se adaugă textul anexei la prezenta directivă.
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 iulie 1999. Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Produsele introduse pe piață sau etichetate înainte de 1 iulie 1999 care nu sunt conforme cu prezenta directivă pot fi comercializate până la epuizarea stocurilor.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 11 noiembrie 1998.